钦定古今图书集成/明伦汇编/官常典/第292卷 > 赵善誉
## 钦定古今图书集成/明伦汇编/官常典/第292卷 > 赵善誉

按《宋史》本传：善誉，字静之，父不倚，太宗之后也。善誉
幼敏慧力学，乾道五年，试礼部第一，初调昌国簿，摄
邑事，劝编户裒金买田，以助嫁娶丧葬，捕得海盗全
党，守欲上其功，善誉曰：“‘奈何以人命希赏’？守益贤之，
荐于朝，授两浙运干，改知抚州临川县。县尝预借民
赋，善誉阅籍发逋负，按籍征催，卒以时办集。遂罢预”
借，改常州添差。通判史浩言其贤，诏赴部堂审察。累
迁大理丞、湖北常平茶盐提举。会大旱，善誉通融诸
郡常平，计户振贷。嗣岁麦禾倍收，民争负以偿，奏罢
税场十馀，渡四十五，民便之。俾诸郡售田，委郡文学
董其入，以给计偕者。移潼川路提刑转运判官。遂宁
守徐诩乏廉声，部使者以其故，御史宽假之。善誉过
遂宁，诩出迎善誉，抑使循廊，诩大沮。郡人闻之，争讼
其过。善誉劾诸朝，宰相王淮，善诩寝其章，善誉径以
闻罢。诩又以羡赀给诸郡置庄民，生子及娠者俱给
米，威惠并孚。宗子寓蜀者少业儒，善誉即郡庠立学
以教之，人始感励。引年乞祠，归处一室，以图书自娱。
无疾而卒，年四十七，时淳熙十六年也。善誉早失怙
恃，抚育诸季备至。居官廉靖自将，多所著述，郭雍、朱
熹尝取其《易说》云。